Spogkantore onder hamer | Netwerk24
Spogkantore onder hamer
01 Desember 2018 05:00
Twee prima kantooreiendomme in die noorde van Johannesburg word volgende week deur Park Village Auctions (PVA) opgeveil.
Jaco du Toit van PVA sê diegene wat 2019 in nuwe korporatiewe kantore wil begin, hoef nie verder te soek nie.
Eerste aan die beurt is ’n kantooreiendom in Parkmore wat Maandag 11:00 verkoop gaan word. Dié eiendom in Vierde Straat is aantreklik en goed in stand gehou. Dit front aan Sandtonrylaan en kan as een groot kantooreiendom gebruik of in twee onafhanklike kantoordele verdeel en onderverhuur word.
Dié kantooreiendom in Parkmore in Sandton word Maandag deur Park Village Auctions op ’n veiling verkoop.
Eenheid A behels ’n dubbelvolume-ingangsportaal, ’n ontvangsarea, ’n kleedkamer, ’n personeelkombuis, ’n liasseerkamer, ’n bedienerkamer, ’n raadskamer, ses private kan­tore en ’n balkon wat op Sandtonrylaan uitkyk.
Eenheid B het ’n ontvangsarea, ’n personeelkombuis, ’n kleedkamer, ’n stoorkamer en drie private kantore. Verbindingsdeure tussen die twee eenhede gee toegang tot ’n sentrale oopplan-kantoorarea. Daar is voldoende parkering vir personeel en kliënte.
Dinsdag 11:00 word ’n moderne dubbelverdieping-kantooreiendom in ’n klassieke argitektuurstyl in Bryanston op ’n veiling aangebied.
Dié moderne kantooreiendom in ’n klassieke argitektuurstyl in Bryanston word opgeveil.
Op die grondvloer is ’n dubbelvolume-ontvangsarea, ’n sitkamer met ’n ingeboude kroeg, ’n stoorkamer, ’n kombuis, ’n opwaskamer, kleed­kamers, ’n bedienerkamer, vier private kantore en ’n groot raadskamer.
Die boonste vloer het ’n ontvangsarea en sewe private kantore, waarvan drie toegang tot ’n balkon het.
Du Toit sê albei die eiendomme is reg om opgeraap te word. “Die eiendomme het elk ’n prominente ligging in van die voorste sakenodusse in die noorde van Johannesburg. Enigeen met ’n oog vir kommersiële eiendom sal weet hoe winsgewend kantoorbeleggings in dié gebiede is.”
Besigtiging vind plaas ’n uur voordat elk van die veilings begin. Meer inligting is beskikbaar op parkvillage­auctions.co.za.
Meer oor: Johannesburg | Veiling | Kantore
Eiendom in middestad is vuurwarm